Bayer Leverkusen continuă seria fenomenală de meciuri fără înfrângere din acest sezon: noua campioană din Bundesliga este foarte aproape de calificarea în finala Europa League, după ce s-a impus cu 2-0 pe terenul echipei AS Roma. Tot joi, Olympique Marseille și Atalanta Bergamo au terminat la egalitate în manșa tur a semifinalelor, scor 1-1.
AS Roma vs Bayer Leverkusen 0-2 și Marseille vs Atalanta 1-1, în turul semifinalelor Europa League
Ajunsă pe Stadio Olimpico după trei remize consecutive, trupa lui Xabi Alonso s-a impus grație golurilor marcate de Wirtz ('28) și Andrich ('73).
A fost al 47-lea meci la rând fără eșec pentru Bayer, care pare mare favorită la câștigarea trofeului (este deja campioană a Germaniei și o va întâlni pe Kaiserslautern în finala Cupei Germaniei).
În celălalt meci de joi seara, pe Stade Velodrome, Atalanta a deschis scorul prin Scamacca ('11), iar Marseille a egalat prin Mbemba ('20).
Manșa retur va avea loc joi, pe 9 mai, la Leverkusen și la Bergamo.
Finala Europa League se va juca în data de 22 mai 2024, pe Aviva Stadium din Dublin (Irlanda).